Diari Oficial de la Generalitat Valenciana


Sumari del DOGV 5247, del 27-04-2006 (2006/4683)

Resolució de 10 d'abril del 2006, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes en el marc del programa de centres de reflexió estratègica d'oportunitats de la innovació (I-CREO).
-------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5247

Data del DOGV
:   27-04-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/4683


Data del document
:   16-04-2006

Organisme emissor
:   Institut de la Petita i Mitjana Indústria de la Generalitat Valenciana (IMPIVA)

Tipus de document
:   Resolució

Anàlisi jurídica

 Descriptors 

:   * belles arts
    * ceràmica
    * indústria del moble
    * indústria del calçat
    * suport econòmic
    * aqüicultura
    * energia renovable
    * competitivitat
    * innovació
    * treball dels metalls
    * indústria química
    * salut pública
    * indústria de la fusta
    * empresa de transport
    * matèria plàstica
    * indústria agroalimentària
    * indústria del joguet
    * turisme
    * societat sense fins de lucre
    * indústria audiovisual
    * indústria tèxtil
    * medicina
    * indústria de la construcció
    * indústria del fred

Resolució de 10 d'abril del 2006, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes en el marc del programa de centres de reflexió estratègica d'oportunitats de la innovació (I-CREO). [2006/S4683]  
L'evolució sense fronteres dels mercats imposa la necessitat de sobrepassar els límits propis. L'empresa valenciana es troba enfront del repte de captar del món les millors oportunitats i oferir al món els millors productes. Els esforços dels diferents sectors productius valencians per mantindre un ritme d'innovació i progrés, compatibles amb la celeritat i magnitud que imposa la globalització, es manifesten pel manteniment d'un nivell comercial estable amb tendència al creixement. Amb el programa I-CREO es vol afegir un esforç més per a dotar a l'empresa valenciana d'un recurs necessari per a mantindre la competitivitat en els mercats sense fronteres: la xarxa de Centres de Reflexió Estratègica d'Oportunitats de la Innovació, el qual té com a objectiu primari posar la intel·ligència i la informació continuada al servici de les empreses que constituïxen els diferents sectors productius de la Comunitat Valenciana.  
Per tot això, a fi de desenrotllar durant 2006 les accions previstes en els plans sectorials per al foment de la competitivitat empresarial i en virtut de les facultats que em conferix l'article 35 de la Llei 5/1983, del Govern Valencià,  
De conformitat amb el que disposa l'article 1.3 de l'Orde de 15 de setembre del 2005 de la Conselleria d'Empresa, Universitat i Ciència, resolc:  
Article 1. Objecte i àmbit  
L'objecte de la present resolució és convocar ajudes en el marc del programa de Centres de Reflexió Estratègica d'Oportunitats de la Innovació (I-CREO), les bases del qual s'establixen en l'annex.  
Article 2. Marc normatiu  
Les ajudes recollides en la present resolució es concediran d'acord amb el que establix l'Orde de 15 de setembre del 2005, de la Conselleria d'Empresa, Universitat i Ciència, sobre concessió d'ajudes per l'Institut de la Petita i Mitjana Indústria de la Generalitat Valenciana (IMPIVA) en el marc del Pla de Competitivitat de l'Empresa Valenciana.   
Article 3. Línies pressupostàries  
L'import global màxim destinat per a la concessió de les ajudes previstes en la present convocatòria i les línies pressupostàries que ho financen són les indicades a continuació:   
Línia T4649000 Gestió Coneiximent i   
Transferència Tecnològica 100.000 € Cap. 7  
Línia T6509000 Pla Competitivitat   
Empresa Valenciana 300.000 € Cap. 7  
Les ajudes descrites compten amb finançament del Fons Europeu de Desenrotllament Regional (FEDER) a través del Programa Operatiu Integrat de la Comunitat Valenciana 2000-2006: Eix 1: Millora de la Competitivitat i Desenrotllament del Teixit Productiu, Mesura 1: Suport a empreses industrials, comercials i de servici, així com d'altres possibles fons, aplicant-se les disposicions que els regulen.   
Article 4. Beneficiaris  
1. Podran acollir-se a estes ajudes les entitats sense ànim de lucre de caràcter empresarial, que operen en sectors industrials i emergents com ara els que es relacionen a continuació a títol enunciatiu però no excloent:  
Aqüicultura  
Agroalimentari  
Arts gràfiques  
Audiovisual  
Biomedicina  
Calçat  
Ceràmica  
Construcció  
Energies renovables  
Joguet  
Fusta i Moble  
Metall  
Moda i complements  
Plàstics  
Químic  
Sociosanitari  
Tèxtil  
Transport  
Turisme  
2. Els beneficiaris hauran de tindre la seua seu social o establiment productiu a la Comunitat Valenciana i els projectes objecte d'ajuda estar localitzats en tal territori.  
3. No podran obtindre la condició de beneficiaris els sol·licitants en què concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.  
4. Per a l'exercici de la seua activitat els beneficiaris hauran de disposar de les autoritzacions administratives preceptives, trobar-se inscrits en els Registres Públics pertinents, i complir amb qualssevol altres requisits exigits per les disposicions aplicables.  
5. Les condicions per a ser beneficiari hauran de mantindre's fins al moment del pagament de la subvenció.  
6. D'acord amb el que disposa l'article 58 de la Llei 38/2003, de 17 de novembre, General de Subvencions, l'obtenció de la subvenció falsejant les condicions requerides per a la seua concessió o ocultant les que l'hagueren impedit o limitat, es considerarà infracció molt greu.  
Article 5. Sol·licitud d'ajuda  
1. Els sol·licitants hauran de presentar una sol·licitud normalitzada omplida utilitzant el programa informàtic que es pot descarregar des de la direcció d'Internet de l'IMPIVA: www.impiva.es.  
2. Les sol·licituds i la resta de la documentació es presentaran per duplicat exemplar.   
3. A fi de potenciar l'èxit dels objectius de la present resolució, l'IMPIVA podrà traslladar les sol·licituds a altres programes o convocatòries d'ajudes.  
Article 6. Documentació que ha d'acompanyar a l'imprés de sol·licitud  
1. Memòria tècnica del projecte, segons model que pot obtindre's descarregant-ho de la direcció d'Internet www.impiva.es. A esta memòria s'acompanyarà una còpia en format digital (preferiblement CD-ROM que incloga documents PDF, RTF o semblant) dels següents documents relatius a l'entitat: relació d'associats, memòria d'activitats de l'any 2005 i plans d'activitats de l'any 2006   
En el cas que els documents dalt referits ja estigueran en poder de l'IMPIVA, es farà constar en l'apartat corresponent de la memòria.  
2. Documentació relativa a la personalitat jurídica del sol·licitant:  
. Contracte o acta de constitució i estatuts vigents.  
. Poder de representació del firmant de la sol·licitud, o document equivalent segons les prescripcions legals.  
No serà necessari aportar la documentació anterior que ja estiga en poder de l'IMPIVA, sempre que es mantinga vigent i s'aporte declaració de vigència a este efecte segons model disponible en la direcció d'Internet: www.impiva.es .  
. Si el sol·licitant està obligat al pagament de l'Impost sobre Activitats Econòmiques (IAE) haurà d'aportar l'últim rebut (exercici 2005 o 2006, segons siga procedent) de l'impost.  
. Si no està obligat al pagament o realitza una activitat no subjecta, es farà constar en l'imprés de sol·licitud en la casella corresponent (exempció o no subjecció), indicant en el primer cas l'epígraf en què es troba donat d'alta i la seua exempció d'acord amb la normativa vigent.   
. Si l'entitat ha sigut constituïda en l'exercici 2005 o 2006, haurà d'aportar-se el model 036 d'alta en l'impost.  
3. La presentació de la sol·licitud comporta l'autorització a l'IMPIVA per a demanar els certificats a emetre per l'Agència Estatal de l'administració Tributària, per la Unitat recaptadora de la Hisenda Pública Valenciana i per la Tresoreria General de la Seguretat Social. En qualsevol cas l'IMPIVA es reserva el dret a requerir directament al sol·licitant en el cas que la informació obtinguda presente alguna incidència.   
4. Si la documentació aportada fóra incompleta o presentara errors esmenables es requerirà a l'interessat perquè en el termini de 10 dies esmene la falta o acompanye els documents preceptius, amb advertència que si no ho fera se li tindrà per desistit de la seua sol·licitud.   
5. Els requeriments a què es fa referència en este article, així com qualsevol altre que poguera realitzar-se per l'IMPIVA, podran efectuar-se per correu electrònic a la direcció indicada pel sol·licitant en l'imprés de sol·licitud.   
Article 7. Termini de presentació de sol·licituds  
El termini de presentació començarà el dia de publicació de la present resolució en el Diari Oficial de la Generalitat Valenciana (DOGV) i finalitzarà el dia 31 de maig del 2006.  
Article 8. Lloc de presentació de sol·licituds  
1. Les sol·licituds i la documentació annexa podran presentar-se en qualsevol de les seus de l'IMPIVA indicades a continuació en horari de registre de 09.00 a 14.00 hores, de dilluns a divendres, i de 17.00 a 19.00 hores, de dilluns a dijous:  
. IMPIVA Alacant-oficina PROP: carrer Churruca, 29. 03376 Alacant  
. IMPIVA Castelló-oficina PROP: avinguda dels Germans Bou, 47. 12098 Castelló de la Plana  
. IMPIVA València: plaça de l'Ajuntament, 6. 46896 València  
2. També podran presentar-se en les formes previstes en l'article 38.4. De la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. En el cas que s'optara per presentar la sol·licitud en una oficina de Correus, haurà de fer-se en sobre obert perquè siga datada i segellada per l'oficina de Correus abans de ser certificada.  
Article 9. Avaluació de sol·licituds  
1. Les ajudes es concediran davall el règim de concurrència competitiva, per mitjà d'una comparació de les sol·licituds presentades en la qual s'aplicaran els criteris de valoració fixats en les bases del programa i s'establirà una prelació respectant els límits pressupostaris.  
2. L'òrgan competent per a la instrucció del procediment de les ajudes emmarcades en la present resolució serà la Direcció d'Innovació i Competitivitat, a través de l'Àrea de Foment de la Competitivitat.  
Article 10. Resolució de la concessió d'ajudes  
1. Amb caràcter previ l'Oficina per a la Gestió dels Plans de Competitivitat Empresarials emetrà un informe preceptiu sobre les sol·licituds presentades.  
Després de l'aplicació dels criteris d'avaluació, una Comissió presidida pel director general de l'IMPIVA i composta per personal tècnic de l'IMPIVA i si és el cas personal extern designat per este, elevarà proposta de concessió al president de l'IMPIVA.   
La Comissió d'Avaluació elevarà proposta d'adjudicació d'ajuda exclusivament a una de les entitats presentades per cada sector empresarial dels previstos en l'article 4 d'esta resolució, sempre que les puntuacions obtingudes garantisquen la qualitat i viabilitat dels projectes.  
2. El president de l'IMPIVA resoldrà sobre l'adjudicació de les ajudes, mitjançant una resolució, fixant expressament la quantia, i incorporant, si és el cas, les condicions i obligacions a què haja de subjectar-se el beneficiari.   
La concessió de l'ajuda quedarà condicionada a l'emissió, per part de l'autoritat ambiental competent, d'un certificat que declare la no afecció del projecte a la denominada .Xarxa Natura 2000', espai físic d'especial protecció mediambiental configurat així per la Unió Europea. L'obtenció de tal certificat es gestionarà per l'IMPIVA.  
3. Les subvencions concedides seran publicades en el Diari Oficial de la Generalitat Valenciana (DOGV) amb expressió del programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.  
4. La resolució dictada pel president posarà fi a la via administrativa, i el seu contingut serà notificat als beneficiaris.  
Article 11. Projectes que reforcen la política social  
D'acord amb els criteris de valoració que s'establixen respectivament en cada un dels programes, tindran preferència en l'adjudicació en cas d'empat els projectes presentats per aquelles entitats que acrediten ocupar un percentatge de treballadors discapacitats superior respecte a la plantilla de l'empresa que tenien amb anterioritat a la present convocatòria, i en general aquells que reunisquen els requisits previstos en la Llei 11/2003, de 10 d'abril, sobre l'estatut de les persones amb discapacitat de la Comunitat Valenciana.  
Així mateix es valoraran positivament els projectes presentats per certes categories de persones desfavorides socialment que experimenten condicions, situacions i necessitats especials a l'hora de mamprendre activitats empresarials o inserir-se en el mercat laboral.  
Article 12. Obligacions dels beneficiaris  
1. Seran obligacions del beneficiari:  
a) Realitzar l'activitat objecte de la subvenció i acreditar la seua realització en la forma i data fixades en la notificació de l'ajuda.  
b) Respondre de la veracitat dels documents aportats.  
c) Aportar la documentació que acredite la constitució de l'entitat en el cas que en el moment de la sol·licitud l'entitat o l'empresa es trobara en via de creació.  
d) Sotmetre's, tant el beneficiari com tercers relacionats amb l'objecte de la subvenció, a les actuacions de comprovació i verificació de l'activitat subvencionada efectuades per l'IMPIVA, així com a les actuacions de control financer de la Intervenció General de la Generalitat Valenciana en relació amb les ajudes rebudes.  
e) Comunicar a l'IMPIVA la sol·licitud o obtenció d'altres ajudes per a la mateixa finalitat procedents de qualssevol altres administracions o ens públics, indicant el percentatge i quantia de l'ajuda. En cap cas el finançament del projecte podrà superar el 100% del seu cost.  
f) Actualitzar la documentació presentada que haguera patit alguna modificació i comunicar a l'IMPIVA qualsevol modificació del projecte amb anterioritat a la seua execució.  
g) Les entitats hauran de prestar servicis a preus de mercat i no mamprendre activitats econòmiques que repercutisquen en tercers, de manera que falsegen o amenacen falsejar la competència.  
h) Complir amb totes les obligacions que s'establixen en l'Orde de 15 de setembre del 2005 de la Conselleria d'Empresa, Universitat i Ciència, sobre concessió d'ajudes per IMPIVA en el marc del Pla de Competitivitat de l'Empresa Valenciana, i en qualsevol altra disposició en vigor.  
2. L'incompliment de qualsevol d'estes obligacions podrà donar lloc a la minoració o revocació, i si és el cas al reintegrament de les ajudes percebudes i a l'exigència de l'interés de demora des del moment del pagament de la subvenció.  
Article 13. Justificació de gastos i pagaments  
1. La justificació de l'ajuda haurà de realitzar-se d'acord amb les instruccions aprovades per resolució del director general de l'IMPIVA que seran notificades als beneficiaris. L'acreditació dels gastos i inversions es realitzarà per mitjà de la presentació de justificants de gasto i pagament en la proporció que s'indique en la notificació de l'ajuda.   
2. Les factures presentades per a la justificació dels projectes hauran de complir allò que s'ha disposat pel Reial Decret 1.496/2003, de 28 de novembre i la resta de normativa vigent.   
3. Els justificants hauran de ser de data posterior a la de la publicació de la convocatòria en el DOGV.  
Article 14. Pagament de les ajudes  
1. L'IMPIVA procedirà al pagament de l'ajuda una vegada el beneficiari haja executat el projecte i sempre que haja complit les obligacions exigibles.   
2. De conformitat amb el que preveu la Llei 15/2005, de 26 de desembre, de la Generalitat, de Pressupostos de la Generalitat per a l'exercici 2006, l'IMPIVA podrà anticipar el pagament de l'ajuda fins al 50% prèvia presentació d'aval bancari per la quantia anticipada, constituït d'acord amb la normativa vigent, en els Servicis territorials de la Conselleria d'Economia, Hisenda i Ocupació de la Generalitat Valenciana, i en els termes previstos en la Llei 15/2005, de 26 de desembre, de la Generalitat, de Pressupostos de la Generalitat per a l'exercici 2006.  
Disposició final  
Es faculta el director general de l'IMPIVA per a dictar les resolucions necessàries per al desenrotllament, eficàcia i execució de la present convocatòria.   
València, 10 d'abril del 2006.. El president de l'IMPIVA: Justo Nieto Nieto.  
Annex  
Programa de Centres de Reflexió Estratègica d'Oportunitats de Negoci (I-CREO)  
Objecte  
Detectar oportunitats d'innovació en els principals àmbits d'activitat econòmica de la Comunitat Valenciana en el marc de la xarxa de Centres de Reflexió Estratègica d'Oportunitats de la Innovació (ICREO).  
Basat en una iniciativa de col·laboració entre la Conselleria d'Empresa, Universitat i Ciència i els principals sectors de la Comunitat Valenciana, es pretén la recerca de línies estratègiques d'activitat i escenaris de desenrotllament que diversifiquen el teixit productiu i promoguen la competitivitat global de la Comunitat Valenciana.  
Actuacions recolzables   
Estudis, anàlisi, models i sistemes comparatius dels sectors industrials i emergents de la Comunitat Valenciana en el seu context internacional.  
Definició d'estratègies específiques a implementar per a generar espais de futur en el desenrotllament i seguiment dels Plans de Competitivitat Empresarials de la Comunitat Valenciana.  
Per a això es recolzarà la dedicació de personal propi i o de nova contractació amb el perfil següent:  
Titulats universitaris, preferentment de caràcter tècnic o economicoempresarial, amb dos anys d'experiència en I+D+I en àrees rellevants dels plans de competitivitat empresarial dels diferents sectors relacionats en l'article 4 d'esta resolució.  
Domini de ferramentes informàtiques, a nivell d'usuari  
Domini de l'idioma anglés, parlat i escrit.  
Es valorarà una formació complementària en els àmbits economicointernacional, financer i de gestió de la innovació, i el coneixement d'altres idiomes.  
Tipus d'ajuda  
Subvenció a fons perdut de fins al 100% dels costos subvencionables, amb un límit de 80.000 euros per beneficiari.  
Les entitats hauran de prestar servicis a preus de mercat i no mamprendre activitats econòmiques que repercutisquen en tercers, de manera que falsegen o amenacen falsejar la competència.  
Costos subvencionables  
Recursos humans: gastos de personal associats al desenrotllament del projecte, en els quals s'inclou el salari i les càrregues socials.  
Costos indirectes de l'entitat vinculats al projecte, admetent un màxim del 15% sobre el total dels gastos acceptats en concepte de personal propi.  
Altres  
Els beneficiaris, amb caràcter general en totes les accions relacionades amb l'objectiu del programa, i en particular amb les activitats que generen els projectes subvencionats, són responsables de la seua difusió, havent de fer coneixedor i partícip a l'IMPIVA de totes les accions promocionals i de comunicació previstes tant en la fase prèvia de sol·licitud com, amb la suficient antelació, al llarg del desenrotllament de les mateixes, inclosa la difusió dels resultats en suports físics o electrònics, havent d'utilitzar per a això la normativa d'imatge que determinen l'IMPIVA. El no compliment de l'anterior podrà comportar la minoració o revocació de l'ajuda.  
Criteris de Valoració  
Qualitat del projecte  
Ajustament dels objectius del projecte al Pla de Competitivitat Empresarial del seu entorn sectorial.  
Impacte empresarial: aplicabilitat dels resultats del projecte sobre les empreses.   
Adequació dels perfils seleccionats per al desenrotllament del projecte.   
Característiques del sol·licitant  
Relació de les activitats i servicis del sol·licitant amb els objectius del Pla de Competitivitat Empresarial del seu sector.  
Aspectes socioeconòmics  
Oportunitat que per al teixit empresarial dels diferents sectors d'activitat i per a la societat representa l'aplicació i transferència dels resultats esperats del projecte.  
Sol·licituds presentades per entitats que hagen superat en la seua plantilla respecte a l'any anterior els mínims exigits per la normativa sobre integració laboral de discapacitats o que compten amb un plans d'igualtat d'oportunitats entre dones i homes, per entitats amb ubicació en zones geogràfiques d'interés preferent, o amb projectes que suposen increment de l'ocupació.